Σύστημα στήριξης αποφάσεων προγραμματισμού παραγωγής σε συνεργασία με ολοκληρωμένο πληροφοριακό σύστημα διοίκησης πόρων (ERP)
Authors: Παπαδόπουλος Γεώργιος 
Published: January 2014

Σκοπός της διατριβής αποτελεί ο σχεδιασμός και ανάπτυξη ενός συστήματος που θα υποστηρίζει τις αποφάσεις του προγραμματισμού παραγωγής μικρομεσαίων επιχειρήσεων. Το θέμα του προγραμματισμού παραγωγής θεωρείται ιδιαίτερα κρίσιμο για τις βιομηχανικές επιχειρήσεις. Τα πληροφοριακά συστήματα διαχείρισης επιχειρησιακών πόρων (Enterprise Resource Planning–ERP) υπόσχονται ότι καλύπτουν ικανοποιητικά τις ανάγκες της παραγωγής και των υπολοίπων τμημάτων μίας εταιρείας (προμήθειες, πωλήσεις, χρηματοοικονομική και λογιστική διαχείριση). Οι μικρομεσαίες επιχειρήσεις όμως, σε πολλές περιπτώσεις λόγω έλλειψης των απαραίτητων τεχνικών υποδομών, εξειδικευμένου προσωπικού και υλικών πόρων, αδυνατούν να παραμετροποιήσουν και να εγκαταστήσουν ένα ολοκληρωμένο πληροφοριακό σύστημα με τέτοιο τρόπο, ώστε να ανταποκρίνεται πλήρως στις ιδιαιτερότητες που παρουσιάζει η παραγωγική τους διαδικασία. Παρουσιάζεται επομένως η ανάγκη για την κατασκευή ενός ευέλικτου και εύχρηστου συστήματος προγραμματισμού παραγωγής, που θα μπορεί να χρησιμοποιηθεί από μία μικρομεσαία βιομηχανική επιχείρηση. Ο σχεδιασμός του προτεινόμενου συστήματος, βασίζεται στη διαφοροποίηση της λύσης, όσον αφορά τα διαφορετικά επίπεδα λειτουργίας και διαχείρισης του παραγωγικού συστήματος. Με αυτό το σκεπτικό έγινε ο διαχωρισμός στην αντιμετώπιση των αναγκών, αφενός του στρατηγικού καιμεσοπρόθεσμου προγραμματισμού παραγωγής και αφετέρου του λεπτομερειακού χρονικού προγραμματισμού. Ιδιαίτερη βαρύτητα δόθηκε στην ολοκλήρωση της λύσης με τη διασύνδεση του συστήματος προγραμματισμού παραγωγής με ολοκληρωμένο πληροφοριακό σύστημα (ERP). Για την υποστήριξη του προγραμματισμού και ελέγχου παραγωγής (ΠΕΠ), αναπτύχθηκε εφαρμογή σε περιβάλλον σχεσιακής βάσης δεδομένων. Η εν λόγω εφαρμογή αντιμετωπίζει τα ζητήματα του μακροπρόθεσμου και μεσοπρόθεσμου προγραμματισμού παραγωγής και λειτουργεί σύμφωνα με τις βασικές αρχές του Προγραμματισμού Απαιτήσεων Υλικών (Materials Requirement Planning–RP), χρησιμοποιώντας στοιχεία της μεθοδολογίας PBC (Periodic Batch Control). Εκτός από το μεσοπρόθεσμο προγραμματισμό παραγωγής, υποστηρίζονται με τα αντίστοιχα υποσυστήματα της εφαρμογής η διαχείριση των τεχνικών προδιαγραφών και η προϋπολογιστική κοστολόγηση παραγωγής. Προκειμένου να απλοποιηθεί η βάση δεδομένων των τεχνικών προδιαγραφών, λήφθηκε υπόψη κατά το σχεδιασμό της η φιλοσοφία ενοποίησης των δομικών στοιχείων ενός παραγωγικού συστήματος, των πινάκων υλικών με τα φασεολόγια δηλαδή, καθώς και των κέντρων εργασίας με τους προμηθευτές και υπεργολάβους. Για την κατάστρωση του λεπτομερειακού πλάνου παραγωγής κατασκευάστηκε ένα γραφικό εργαλείο λογισμικού, το οποίο εισάγει ως δεδομένα τις εντολές παραγωγής που έχουν εκδοθεί από την εφαρμογή ΠΕΠ σε εβδομαδιαία βάση. Οι εντολές αυτές αποτυπώνονται σε μορφή διαγραμμάτων Gantt και ο υπεύθυνος προγραμματισμού παραγωγής έχει τη δυνατότητα να τις δρομολογήσει ανά κέντρο εργασίας, λαμβάνοντας υπόψη περιορισμούς που προκύπτουν από τις τεχνικές προδιαγραφές των ειδών, τη διαθεσιμότητα των υλικών, τις δυναμικότητες των κέντρων εργασίας καθώς και τους χρόνους προετοιμασίας των μηχανών. Σκοπός του λεπτομερειακού προγραμματισμού που εκτελείται δεν αποτελεί η εύρεση μίας βέλτιστης λύσης, καθώς κάτι τέτοιο θα ήταν ανέφικτο, αλλά η έκδοση ενός εφικτού από κάθε άποψη αναλυτικού πλάνου παραγωγής, μετά από την αξιολόγηση διαφόρων εναλλακτικών πλάνων. Το προτεινόμενο σύστημα προγραμματισμού παραγωγής υλοποιήθηκε, μέσω της ανάπτυξης της εφαρμογής ΠΕΠ και του λογισμικού λεπτομερειακού προγραμματισμού σε επιχείρηση κλειθροποιΐας. Η εν λόγω εταιρεία επιλέχθηκε καθώς διαθέτει μία μεσαίου μεγέθους βιομηχανική παραγωγική μονάδα και η παραγωγή της χαρακτηρίζεται από διακριτές φάσεις και ύπαρξη ενδιάμεσων αποθηκευτικών μονάδων. Τα αποτελέσματα από τη λειτουργία στην πράξη του προτεινόμενου συστήματος, υπήρξαν ιδιαίτερα ενθαρρυντικά καθώς διαπιστώθηκε η ταύτιση απόψεων τόσο από πλευράς μελετητή όσο και από τη διοίκηση της υπό μελέτη εταιρείας, ότι υποστηρίζεται πλήρως ο προγραμματισμός παραγωγής σε όλα τα επίπεδά του. Ο σχεδιασμός του συστήματος με βάση τις ανάγκες μίας μικρομεσαίας επιχείρησης, δίνει τη δυνατότητα να εφαρμοστεί και σε άλλες παρόμοιες βιομηχανικές μονάδες διακριτής παραγωγής, παρέχοντάς τους τα πλεονεκτήματα της ευκολίας υλοποίησης και του χαμηλού κόστους. Για την περαιτέρω βελτίωση και αναβάθμιση του συστήματος, έχουν ήδη διατυπωθεί προτάσεις που αφορούν κυρίως τον ταυτόχρονο προγραμματισμό απαιτήσεων υλικών και δυναμικότητας των κέντρων εργασίας (MRP–CRP) καθώς και τη διασύνδεση της εφαρμογής ΠΕΠ με το σύστημα ERP σε πραγματικό χρόνο.